Adrianus episcopus, servus servorum Dei, Alano Autissiodorensi episcopo salutem et apostolicam benedictionem. Venit ad audientiam nostram quod nobilis vir Ascelinus, bonæ memoriæ, dilectis fratribus nostris abbati et fratribus monasterii de Regniaco usuaria quædam in nemoribus suis, partim pro animæ suæ salute concessit, partim etiam eisdem dicitur vendidisse. Super quibus usuariis Herbertus de Madriaco, filius ejus, et Autissiodorensis, mater ipsius, simul cum Gaucherio, fratre suo, parrochiani tui, prædictos monachos non desinunt, sicut nobis dicitur, multipliciter infestare et sæpius ei gravamina irrogare non cessant, et eadem usuaria partim præsumant auferre. Quocirca, fraternitati tuæ, per apostolica scripta, mandamus, quia si verum est quod asseritur, prædictos parrochianos tuos infra viginti dies post harum susceptionem litterarum, diligentius convenire, ut usuaria injuste detenta memoratis fratribus cum integritate restituant, et eos de cætero super ipsis infestare, aut aliquatenus molestare nulla ratione præsumant, sed ipsos ea permittant quiete ac pacifice possidere. Alioquin in personas eorum excommunicationis, in terras vero ipsorum sententiam proferas interdicti. Datum Laterani, idibus decembris.